Recenzija knjige poezije Sanije Matković

***ODRASTATI U ŽENU***

Zamišljeni lik unutar realizirane poetike i nije ništa drugo do vapaj osobe unutar skrivene erotske zamisli da je moguće alternativu naći. Alternativu svakodnevnici unutar koje se autorica batrga želeći kreirati drugi i drugačiji svijet. Pred nama je pitkost izražaja, predanost čovjeku čije ime nigdje pomenuto nije, ili je još uvijek imaginarni lik unutar imaginarnih dijaloga, odnosno, pretežno, monologa koje vodi Sanijela Matković.

No, njeni poetski dijalog (još uvijek u pokušaju)-monolozi nisu ništa drugo do težnja ka ovaploćenju moguće druge i drugačije slike svijeta u kojem obitava, zatvorena i skučena u kuli unutar zamka čudnih namjera koji se ovozemaljskim životom zove. Svakodnevna suočenja sa dosadnim, tmurnim ritmom susretanja dosadne i iscrplije svakodnevnice kod nje su kao onomad kod Mojsija, težnja za dosezanjem nemogućeg. Otvaranje puteva ka naizgled nestvarnom, ali željenom uplovljavanju u luku susretanja, nadanja i ljubavi.

Njene refleksije upoređujućeg prostora i vremena, kroz paradigmu pridjeva, glagola i priloga ostaju kao neizbrisiv trag svanuća njene nikada umrle duše koja teži savršenom miru. Ali miru koji svojom prikrivenom erotikom, stidljivom naznakom mogućih oluja unutar predanosti njemu, najavljuje cunami istinskih, skrivenih želja. Koje teže savršenstvu spajanja i interakcije.

Deskripcija upoređujućih naznaka i nije ništa drugo do opis čežnje i žudnje unutar moguće ljubavi. Nedostajuće. Ali, ipak, ljubavi. U *zavežljaju trenutka.*

U potrazi za identitetom unutar zemlje raskrvavljenih interaktivnih usmjerenja, Sanijela propituje vlastiti multiidentitet poštujući sopstveni background identiteta istine. Ona jeste i nije. Ona odlučno fokusira svoje težnje ka višoj istini. Koju traži. Ne prestaje. Neprestano traži, kao onaj lik prije 2020 godina koji je našao istinu, ali je Isus/Hristos i dalje nastavio tražiti ljude u njoj. Da bi svršio kao krivac unutar predočene istine. Zbog ljudi. Ubijajući njega, griješno su ubili sebe. No, umrvši on je rodio nas u Muhamedu onomad. Boja krvi inih i onih je ista. Kao i ljubav. Sanijela se ne žrtvuje. Ona poistovjećuje svoj svjetionik sa otiskom traga na pjesku moleći se da val laži ne uništi trag istine. I u njenim rukama je sve. Kako trag tako i val. Jer slučajnost ne postoji. Oprezna je.

Težnja za „njim“ je potreban ispusni ventil njene sudbine. No, on još uvijek ne replicira, iako ga i vinom opija, a on, kako veli...“ti i dalje šutiš/nepravedni/šaptaču/tišine“...

Izražajni san pjesnikinje i nije ništa drugo do bijeg u pećinu sopstvene, ciljane, destinacije. Njen krvotok je u potrazi za novim uvalama, rukavcima, gdje će se odmoriti na rukama imaginarne želje. U potrazi za rijekom „koja brže teče“ sama kreira moguće vizije težeči trenutku usmjerenja vlastite sudbine. Avaj! I dalje traži.

Kvalitet stihova ove autorice, pjesnikinje, je u blagosti i predanosti. Kvalitet je u istini predočenih stihova koji ni jednoga trenutka ne prelaze u patetiku, iako graniče sa njom. Možda namjerno?

Ona uzima i daje. Ona traži i predaje se. Ona nježnošću vabi, ali blagost u vatri traži. Zaista, o kome se radi? Da to nije, možda, Bulgakovljeva Margarita koja Majstora drži riječima, djelom i čežnjom na ivici kanjona, dok crni mačak vreba da joj ga oduzme? Da to nije, možda, ona što je, gledajući kako Barabu puštaju da slobodno hodi dok Njega razapinju, suze pustila?

Ne, ovdje se radi o svemu navedenom. Ona je vrtlog svih nadanja koji upija ljubavne težnje. I još uvijek traži sebe. U njima. Dok odrasta u ženu.

p.s. Preporučujući ovu knjigu za tisak iskreno se nadam da neće ostati samo u digitalnom obliku, već da će dospjeti i na police biblioteka i knjižara. Zbog čega? Da bi je i osjetili u rukama, zagrlivši ljubav.

Prof. Sabahudin Hadžialić

Assoc. Prof. Dr. & Dr. Honoris Causa

Sarajevo

Bosna i Hercegovina

(gl. i odg. Urednik DIOGEN pro kultura magazin – USA & BiH – <http://www.diogenpro.com>)

11.12.2019.g.